CELEX: C2005/093/68
Language: el
Date: 2005-04-16 00:00:00
Title: Υπόθεση Τ-48/05: Προσφυγή των Yves Franchet και Daniel Byk κατά της Επιτροπής των Ευρωπαϊκών Κοινοτήτων, που ασκήθηκε στις 28 Ιανουαρίου 2005

16.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/36
            
         Προσφυγή των Yves Franchet και Daniel Byk κατά της Επιτροπής των Ευρωπαϊκών Κοινοτήτων, που ασκήθηκε στις 28 Ιανουαρίου 2005
   (Υπόθεση Τ-48/05)
   (2005/C 93/68)
   Γλώσσα διαδικασίας: η γαλλική
   Οι Yves Franchet, κάτοικος Νίκαιας (Γαλλία) και Daniel Byk, κάτοικος Λουξεμβούργου, εκπροσωπούμενοι από τους Georges Vandersanden και Laure Levi, δικηγόρους, άσκησαν στις 28 Ιανουαρίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Οι προσφεύγοντες ζητούν από το Πρωτοδικείο:
   
               —
            
            
               να υποχρεώσει την Επιτροπή, λόγω των σφαλμάτων που αυτή διέπραξε, να αποκαταστήσει την υλική και ηθική ζημία που υπέστησαν οι προσφεύγοντες, εκτιμώμενη, προσωρινώς και κατά δίκαιη κρίση σε ένα εκατομμύριο ευρώ,
            
         
               —
            
            
               να καταδικάσει την Επιτροπή στο σύνολο των εξόδων.
            
         Κύριοι ισχυρισμοί και επιχειρήματα
   Οι προσφεύγοντες κατηγορήθηκαν από την Ευρωπαϊκή Υπηρεσία Καταπολέμησης της Απάτης (OLAF) ότι κατέστησαν ένοχοι ποινικών παραβάσεων σχετικών με τη διαχείριση ορισμένων φακέλων που αφορούσαν την Eurostat. Οι προσφεύγοντες φρονούν ότι τα μέτρα που έλαβε στη συνέχεια η Επιτροπή περιλαμβάνουν πράγματα διαδικαστικού χαρακτήρα και δεν σέβονται τα θεμελιώδη δικαιώματα των προσφευγόντων.
   Κατά τους προσφεύγοντες, η OLAF διέπραξε σφάλματα διαβιβάζοντας τον φάκελο κατηγορίας στις γαλλικές και λουξεμβουργιανές δικαστικές αρχές χωρίς να πληροφορήσει σχετικώς τους προσφεύγοντες ή την Επιτροπή, παραβίασε την αρχή της εμπιστευτικότητας, παρέβη το τεκμήριο αθωότητας, παραβίασε την αρχή της χρηστής διοικήσεως και παρέβη το άρθρο 9 του κανονισμού 1073/1999 (1), παρέβη το δικαίωμα ακροάσεως και την υποχρέωση αιτιολογίας. Οι προσφεύγοντες βασίζονται εξάλλου στην αντίθεση της OLAF για πρόσβαση σε ορισμένα έγγραφα και τελικά διατείνονται ότι ο χειρισμός των υποθέσεων εκ μέρους της OLAF δεν έγινε εντός εύλογης προθεσμίας και παραβαίνει τα άρθρα 6 και 11 του κανονισμού 1073/1999.
   Οι προσφεύγοντες επικαλούνται επίσης το ότι η Επιτροπή διέπραξε σφάλματα επειδή δεν διασφάλισε την εμπιστευτικότητα και δεν σεβάστηκε τα θεμελιώδη δικαιώματα, ειδικότερα τα δικαιώματα του αμυνομένου και την αρχή του τεκμηρίου αθωότητας. Οι προσφεύγοντες προσάπτουν επίσης στην Επιτροπή ότι υιοθέτησε συμπεριφορά αντιφατική και πολλαπλασίασε τις διαδικασίες, παραβίασε την αρχή της χρηστής διοικήσεως και, τελικά, αρνήθηκε την πρόσβαση στα έγγραφα της OLAF που έχει στην κατοχή της η Επιτροπή.
   Οι προσφεύγοντες διατείνονται ότι τα σφάλματα αυτά τους προκάλεσαν ηθική και υλική ζημία.
   
      (1)  Κανονισμός (ΕΚ) 1973/1999 του Ευρωπαϊκού Κοινοβουλίου της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (ΕΕ L 136. σ. 1)